মিশরের সাম্প্রতিক অভ্যর্থানের মধ্য দিয়ে আবার প্রমাণিত হলো হলোঃ নির্বাচনের মাধ্যমে ইসলামপন্থিগণ যতই বিজয়ী হোক না কেন দেশী ও বিদেশী সেক্যুলারিস্টগণ সে বিজয় মেনে নিতে রাজী নয়।নানা দেশে সেটি বার বার প্রমাণিত হয়েছে। এবার তারা আবারও জানিয়ে দিল গণতন্ত্রে ইসলামপন্থিদের কোন স্থান নাই। ১৯৯২ সালে আলজিরিয়ার পার্লামেন্ট নির্বাচনে ইসলামিক সালভেশন বিপুল ভোটে বিজয়ী হচ্ছিল।সে দেশের সেক্যুলারিস্টগণ সেটি টের পেয়ে নির্বাচনকে আর দ্বিতীয় পর্যায়ে এগুতে দেয়নি। নির্বাচন ত্বরিৎ স্থগিত করে সেনাবাহিনী সে পশু ক্ষমতা নিজ হাতে নিয়ে নেয়। দেশের সেক্যুলারিস্টদের সে ক্ষমতাদখলকে সমর্থন দেয় সাম্রাজ্যবাদী পশ্চিমা শক্তি।এরপর সামরিক বাহিনীর পক্ষ থেকে শুরু হয় ইসলামপন্থিদের নির্মূল অভিযান। এক লাখের বেশী আলজিরিয়ান সে নির্মূল অভিযানে নিহত হয়। ১৯৯৭ সালে তুরস্কের নির্বাচনে বিজয়ী হয় জনাব নাযিমুদ্দীন আরকানের ইসলামপন্থি দল। কিন্তু সেদেশের জেনারেলগণ তাঁর সে বিজয়কে মেনে নেয়নি,তাঁকে তারা পদত্যাগে বাধ্য করে। একই ঘটনা ঘটে ফিলিস্তিনে। সে অবরুদ্ধ দেশটির ইতিহাসে প্রথম নির্বাচনে ইসলামপন্থি হামাস বিপুল বিজয় লাভ করে, কিন্তু সে বিজয়কে ফিলিস্তিনের সেক্যুলারগণ যেমন মেনে নেয়নি,তেমনি মেনে নেয়নি মার্কিন যুক্তরাষ্ট্র ও অন্যান্য ইউরোপীয় শক্তিবর্গ।নির্বাচনের পর হামাসকে শুধু দেশ-শাসনের বৈধ অধিকার থেকেই বঞ্চিত করা হয়নি,হামাস নেতাদের উপর চাপিয়ে দেয়া হয়েছে এক নির্মূল অভিযান।সেটি যেমন ইসরাইলী হামলার মধ্যদিয়ে তেমনি মাহমুদ আব্বাসের নেতৃতাধীন সেক্যুলারিস্ট ফাতাহ ক্যাডারদের মাধ্যমে।